Σύσταση ΣΥΣΤΑΣΗΣ ΤΟΥ ΣΥΜΒΟΥΛΙΟΥ για την υλοποίηση των πολιτικών απασχόλησης των κρατών μελών

(υποβληθείσα από την Επιτροπή)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 128 παράγραφος 4,

τη σύσταση της Επιτροπής,

τη γνώμη της Επιτροπής Απασχόλησης

Εκτιμώντας τα εξής:

(1) Η ευρωπαϊκή στρατηγική για την απασχόληση έχει τον κορυφαίο ρόλο όσον αφορά την εφαρμογή των στόχων της απασχόλησης και της αγοράς εργασίας της στρατηγικής της Λισσαβώνας Για την επιτυχή υλοποίηση της ατζέντας της Λισσαβώνας πρέπει τα κράτη μέλη να επιλέξουν πολιτικές για την απασχόληση που θα επικεντρώνονται με ισορροπημένο τρόπο και στους τρεις συμπληρωματικούς και αμοιβαία ενισχυόμενους στόχους για πλήρη απασχόληση, ποιότητα και παραγωγικότητα στην εργασία καθώς και κοινωνική συνοχή και ενσωμάτωση. Η επίτευξη αυτών των στόχων απαιτεί περαιτέρω διαρθρωτικές μεταρρυθμίσεις που θα επικεντρώνονται σε 10 βασικές και συγκεκριμένες προτεραιότητες και στη βελτίωση της διακυβέρνησης.

(2) Η μεταρρύθμιση της ευρωπαϊκής στρατηγικής για την απασχόληση το 2003 έδωσε έμφαση στο μεσοπρόθεσμο προσανατολισμό και στη σημασία της εφαρμογής του πλήρους φάσματος των πολιτικών που συνιστώνται στις κατευθυντήριες γραμμές απασχόλησης. Ως εκ τούτου, οι κατευθυντήριες γραμμές για την απασχόληση πρέπει να επισκοπούνται πλήρως μόνο κάθε τρία χρόνια, ενώ στο ενδιάμεσο χρονικό διάστημα η επικαιροποίησή τους πρέπει να είναι αυστηρά περιορισμένη.

(3) Το Συμβούλιο ενέκρινε χωρίς αλλαγές τις κατευθυντήριες γραμμές για τις πολιτικές απασχόλησης των κρατών μελών το 2004, με την απόφαση ...

(4) Το Συμβούλιο ενέκρινε σύσταση σχετικά με την εφαρμογή των πολιτικών των κρατών μελών για την απασχόληση, στις 22 Ιουλίου 2003 [1]. Από την εξέταση των εθνικών σχεδίων δράσης των κρατών μελών για την απασχόληση, που περιέχεται στην κοινή έκθεση απασχόλησης για το 2003-2004, διαπιστώνεται ότι η ανταπόκριση των κρατών μελών και των κοινωνικών εταίρων στις εν λόγω συστάσεις του Συμβουλίου ήταν περιορισμένη.

[1] JO L 197 of 5.8.2003

(5) Η ευρωπαϊκή ειδική ομάδα για την απασχόληση πρότεινε οι συστάσεις της ΕΕ προς τα κράτη μέλη να είναι πιο ισχυρές. Πρέπει να δοθεί προτεραιότητα στην αύξηση της προσαρμοστικότητας των εργαζομένων και των επιχειρήσεων. στην προσέλκυση περισσότερων ατόμων να εισέλθουν και να παραμείνουν στην αγορά εργασίας και να γίνει η εργασία μια πραγματική επιλογή για όλους. στη μεγαλύτερη και πιο αποτελεσματική επένδυση σε ανθρώπινο κεφάλαιο και στη διά βίου μάθηση. και στην εξασφάλιση αποτελεσματικής εφαρμογής των μεταρρυθμίσεων μέσω της καλύτερης διακυβέρνησης. Το Συμβούλιο και η Επιτροπή συμφωνούν με την αξιολόγηση αυτή και ενσωμάτωσαν τα πολιτικά μηνύματα της έκθεσης της ειδικής ομάδας για την απασχόληση στην κοινή έκθεση για την απασχόληση.

(6) Η ανάλυση της υλοποίησης των κατευθυντήριων γραμμών και των συστάσεων του Συμβουλίου για το 2003 στην κοινή έκθεση για την απασχόληση και τα γενικά και ειδικά ανά χώρα πολιτικά μηνύματα που περιέχονται στην έκθεση της ειδικής ομάδας για την απασχόληση παρέχουν τη βάση για τη διατύπωση των συστάσεων της ΕΕ για τις εθνικές πολιτικές απασχόλησης για το 2004.

(7) Οι κατευθυντήριες γραμμές για την απασχόληση θα ισχύσουν για τα νέα κράτη μέλη μετά την προσχώρησή τους. Όλα τα νέα κράτη μέλη έχουν υποβάλει έκθεση για τα τελευταία έτη υλοποίησης των εγγράφων κοινής αξιολόγησης, τα οποία αναφέρονται στις κατευθυντήριες γραμμές για την απασχόληση. Τα ειδικά ανά χώρα πολιτικά μηνύματα που περιέχονται στην έκθεση της ειδικής ομάδας για την απασχόληση είναι πλήρως σύμφωνα με την εξέταση των εκθέσεων υλοποίησης των ΕΣΔ και μπορούν να αποτελέσουν τον οδηγό για την υλοποίηση των κατευθυντήριων γραμμών για την απασχόληση στα νέα κράτη μέλη.

ΣΥΝΙΣΤΑ:

1. Στα κράτη μέλη την ανάληψη των δράσεων που παρατίθενται στο παράρτημα 1.

2. Στα κράτη μέλη στα οποία απευθυνόταν η απόφαση του Συμβουλίου της 22ας Ιουλίου 2003, την ανάληψη των δράσεων που εκτίθενται στο παράρτημα 2, το οποίο αντικαθιστά το παράρτημα αυτής της σύστασης, και την υποβολή έκθεσης για τη συνέχεια που δόθηκε στο πλαίσιο των εθνικών τους σχεδίων δράσης τα οποία πρόκειται να υποβληθούν την 1η Οκτωβρίου 2004.

3. Στα κράτη μέλη που προσχωρούν στην Ένωση την 1η Μαΐου 2004 τη συμπερίληψη των προτεραιοτήτων που παρατίθενται στο παράρτημα 3 στα εθνικά τους σχέδια δράσης που πρόκειται να υποβληθούν την 1η Οκτωβρίου 2004.

Βρυξέλλες, [...]

Για το Συμβούλιο

Ο Πρόεδρος

[...]

ΠΑΡΑΡΤΗΜΑ 1

ΚΟΙΝΕΣ ΣΥΣΤΑΣΕΙΣ ΠΡΟΣ ΟΛΑ ΤΑ ΚΡΑΤΗ ΜΕΛΗ

Η αξιολόγηση από την ειδική ομάδα απασχόλησης και η ανάλυση της κοινής έκθεσης για την απασχόληση σχετικά με την υλοποίηση των κατευθυντήριων γραμμών και των συστάσεων του Συμβουλίου για το 2003, δείχνει ότι όλα τα κράτη μέλη και οι κοινωνικοί εταίροι πρέπει να δώσουν άμεση προτεραιότητα στα εξής:

* Αυξημένη προσαρμοστικότητα των εργαζομένων και των επιχειρήσεων. Προώθηση της ευελιξίας σε συνδυασμό με την ασφάλεια στην αγορά εργασίας με την επικέντρωση στη βελτίωση της οργάνωσης της εργασίας και την ελκυστικότητα - για εργοδότες και εργαζομένους - τόσο των τυποποιημένων [2] όσο και των μη τυποποιημένων συμβάσεων εργασίας για να αποφευχθεί η εμφάνιση αγορών εργασίας των δύο τρίτων. Η έννοια της ασφάλειας της θέσης εργασίας πρέπει να εκσυγχρονιστεί και να διευρυνθεί με σκοπό όχι μόνο να καλύψει την προστασία της απασχόλησης, αλλά και να αξιοποιήσει την ικανότητα των ατόμων να παραμένουν και να προοδεύουν στην εργασία. Είναι σημαντικό να μεγιστοποιηθεί η δημιουργία θέσεων εργασίας και να αυξηθεί η παραγωγικότητα με τη μείωση των εμποδίων για τη δημιουργία νέων επιχειρήσεων και με την προώθηση της καλύτερης πρόβλεψης και διαχείρισης της αναδιάρθρωσης.

[2] Ο όρος «τυποποιημένες συμβάσεις» καλύπτει τις συμβάσεις αόριστης διάρκειας, είτε πλήρους απασχόλησης είτε μερικής απασχόλησης.

* Προσέλκυση περισσοτέρων ατόμων να εισέλθουν και να παραμείνουν στην αγορά εργασίας: η εργασία να γίνει μια πραγματική επιλογή για όλους. Τερματισμός των παγίδων ανεργίας, αεργίας και χαμηλών αμοιβών με την εξισορρόπηση φόρων και παροχών. Οικοδόμηση ολοκληρωμένων στρατηγικών για την παράταση του επαγγελματικού βίου, συμπεριλαμβανομένων των κινήτρων και άλλων μέτρων για τους εργαζομένους ώστε να συνταξιοδοτούνται αργότερα και για τους εργοδότες για να προσλάβουν και να κρατήσουν εργαζομένους μεγαλύτερης ηλικίας στην απασχόληση. Επιπλέον, είναι σημαντικό να αναπτυχθούν περαιτέρω πολιτικές για την αύξηση της συμμετοχής στην αγορά εργασίας των γυναικών, των νέων, των εθνοτικών μειονοτήτων, των μεταναστών και των μειονεκτούντων ατόμων. Οι ενεργητικές πολιτικές της αγοράς εργασίας για τους ανέργους και τους άεργους πρέπει να ενισχυθούν, με εξατομικευμένες υπηρεσίες για όλους εκείνους που αναζητούν απασχόληση. Οι πολιτικές «ανταμοιβής της εργασίας» πρέπει να επιδιωχθούν μέσω τόσο οικονομικών όσο και μη οικονομικών κινήτρων, συμπεριλαμβανομένης της ατομικής φορολόγησης, της ποιότητας στην εργασία σε όλες τις διαστάσεις της, των εγκαταστάσεων παιδικής φροντίδας και άλλων μέτρων φιλικών προς την οικογένεια.

* Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση. Καθορισμός φιλόδοξων πολιτικών για την αύξηση του επιπέδου του ανθρώπινου κεφαλαίου και της Ε&Α [3] και για την προώθηση των επιχειρηματικών τάσεων και δεξιοτήτων σε όλα τα επίπεδα εκπαίδευσης. Κατανομή των δαπανών και των αρμοδιοτήτων μεταξύ των δημοσίων αρχών, των εταιρειών και των φυσικών προσώπων και επανεξέταση των κινήτρων για την αύξηση της επένδυσης στο ανθρώπινο δυναμικό στις επιχειρήσεις. Μείωση της πρόωρης εγκατάλειψης του σχολείου και διεύρυνση της παροχής κατάρτισης με σκοπό τη βελτίωση της πρόσβασης στη διά βίου μάθηση, ιδίως για εκείνα τα άτομα που τη χρειάζονται περισσότερο, όπως οι ελάχιστα ειδικευμένοι και οι εργαζόμενοι μεγαλύτερης ηλικίας, λαμβάνοντας υπόψη τις παρούσες και μελλοντικές ανάγκες της αγοράς εργασίας. Ανάπτυξη καινοτόμων μεθόδων μάθησης και κατάρτισης (όπως η ηλεκτρονική μάθηση) και επένδυση σε δεξιότητες που αφορούν τις νέες τεχνολογίες πληροφόρησης και επικοινωνίας.

[3] Βλ. το στόχο της Βαρκελώνης για αύξηση της Ε&Α σε 3% του ΑΕΠ.

* Εξασφάλιση αποτελεσματικής εφαρμογής των μεταρρυθμίσεων μέσω της καλύτερης διακυβέρνησης. Οικοδόμηση συμπράξεων μεταρρύθμισης για την κινητοποίηση της υποστήριξης και της συμμετοχής των κοινωνικών εταίρων και των διαφόρων ενδιαφερόμενων μερών. Καθορισμός σαφών εθνικών πολιτικών και, εφόσον κρίνεται κατάλληλο, στόχων που αντικατοπτρίζουν τους στόχους που τέθηκαν σε ευρωπαϊκό επίπεδο και εξασφάλιση της αποδοτικής χρήσης των δημόσιων πόρων. Προαγωγή του ρόλου των εθνικών σχεδίων δράσης ως βασικών μέσων για τη συγκέντρωση αυτών των στοιχείων στον προγραμματισμό της μεταρρύθμιση. Εξασφάλιση ότι επιδεικνύουν καταλληλότητα, διαφάνεια και οικονομική αποτελεσματικότητα όσον αφορά τη διάθεση οικονομικών πόρων, συμπεριλαμβανομένης της αξιοποίησης οικονομικών πόρων της ΕΕ, για την υλοποίηση των κατευθυντήριων γραμμών για την απασχόληση και των συστάσεων. Πιο αποτελσματική ανάπτυξη της αμοιβαίας μάθησης.

ΠΑΡΑΡΤΗΜΑ 2

ΕΙΔΙΚΕΣ ΑΝΑ ΧΩΡΑ ΣΥΣΤΑΣΕΙΣ

ΒΕΛΓΙΟ

Παρά τις θετικές τάσεις που σημειώθηκαν από το 1997 και μετά, το ποσοστό απασχόλησης του Βελγίου παραμένει αρκετά κάτω από το μέσο όρο της ΕΕ και, έως τώρα, αρκετά πίσω από τους στόχους της Λισσαβώνας. Το ποσοστό απασχόλησης ηλικιωμένων εργαζομένων συγκαταλέγεται στα χαμηλότερα της ΕΕ των 25. Το ποσοστό απασχόλησης των αλλοδαπών είναι ιδιαίτερα χαμηλό. Ύστερα από πολλά χρόνια συνεχούς μείωσης, η ανεργία άρχισε να αυξάνει. Η συμμετοχή των ενηλίκων στην εκπαίδευση και την κατάρτιση παρουσιάζει στασιμότητα.

Η αξιολόγηση από την ειδική ομάδα για την απασχόληση και η ανάλυση στην κοινή έκθεση για την απασχόληση της υλοποίησης των κατευθυντήριων γραμμών της ΕΕ και των συστάσεων του Συμβουλίου για το 2003 δείχνουν ότι το Βέλγιο πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* καλύτερη προετοιμασία και πλαισίωση της αναδιάρθρωσης επιχειρήσεων, ιδίως στην περίπτωση ομαδικών απολύσεων.

* περαιτέρω μείωση του μη μισθολογικού κόστους της εργασίας, ιδίως για χαμηλοαμοιβόμενους διασφαλίζοντας ταυτόχρονα την βελτίωση της δημοσιονομικής κατάστασης.

* βελτίωση της συνεργασίας ανάμεσα στις περιφερειακές υπηρεσίες απασχόλησης, ώστε να υποστηριχθεί η κινητικότητα μεταξύ των περιφερειών.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* αναθεώρηση των συστημάτων φορολογίας και παροχών για την εξάλειψη υφιστάμενων παγίδων ανεργίας και παροχή κατάλληλων κινήτρων για την ενεργητική αναζήτηση εργασίας, μέσω της αναθεώρησης των προϋποθέσεων για τη λήψη παροχών.

* αύξηση της κάλυψης των ενήλικων ανέργων, των μειονεκτούντων νέων και των μεταναστών, από τα μέτρα που εφαρμόζουν οι υπηρεσίες απασχόλησης.

* προσδιορισμός μιας εκτενούς στρατηγικής για την επέκταση του επαγγελματικού βίο,, συμπεριλαμβανομένης της κατάργησης των συστημάτων πρόωρης συνταξιοδότησης, της πρόσβασης στη συνεχή κατάρτιση, της προώθησης ενός ευέλικτου εργασιακού περιβάλλοντος και της αποτελεσματικής αναζήτησης εργασίας τους για ηλικιωμένους ανέργους.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* ανάληψη δράσης για τη μείωση της πρόωρης εγκατάλειψης του σχολείου.

* παρακολούθηση πρόσφατων διεπαγγελματικών συμφωνιών για την αύξηση της συμμετοχής των εργαζομένων στην κατάρτιση, με ιδιαίτερη έμφαση σε άτομα χαμηλής ειδίκευσης.

ΔΑΝΙΑ

Η Δανία παρουσιάζει ποσοστά απασχόλησης σαφώς υψηλότερα από τους στόχους απασχόλησης που τέθηκαν στη Λισσαβώνα, συμπεριλαμβανομένων των ποσοστών για τις γυναίκες και τους ηλικιωμένους εργαζόμενους. Παρά τις πρόσφατες επιδεινώσεις, που έπληξαν κυρίως απόφοιτους και επιδείνωσαν τη μακροχρόνια ανεργία, η ανεργία παραμένει σχετικά χαμηλή. Δεδομένων των υψηλών ποσοστών απασχόλησης, κύρια προτεραιότητα για τη Δανία είναι η μακροπρόθεσμη εξασφάλιση της κατάλληλης προσφοράς εργατικού δυναμικού.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Δανία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* περαιτέρω μείωση της συνολικής φορολογικής πίεσης στην εργασία διασφαλίζοντας ταυτόχρονα την βελτίωση της δημοσιονομικής κατάστασης.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* επιδίωξη μιας εκτενούς στρατηγικής για την επέκταση του επαγγελματικού βίου, συμπεριλαμβανομένης της εξάλειψης ακόμη υφιστάμενων κινήτρων πρόωρης συνταξιοδότησης, Ιδίως του εθελοντικού συστήματος παροχών πρόωρης συνταξιοδότησης .

* αναθεώρηση των συστημάτων φορολογίας και παροχών για τη μείωση των οριακών ποσοστών φορολογίας και την αύξηση των κινήτρων ανάληψης εργασίας από ομάδες χαμηλού εισοδήματος, συμπεριλαμβανομένων των ανέργων και των αέργων.

* παρακολούθηση του αντίκτυπου των πρόσφατων μεταρρυθμίσεων για την ενσωμάτωση μεταναστών στην αγορά εργασίας, κυρίως των προσπαθειών για την απόκτηση των απαραίτητων βασικών δεξιοτήτων ώστε να υπάρχει αντιστοίχιση με τις εργασιακές απαιτήσεις.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* αναστροφή της τάσης χειροτέρευσης των βασικών δεξιοτήτων.

* παρακολούθηση των τάσεων στην επαγγελματική κατάρτιση, υπό το πρίσμα των πρόσφατων αυξήσεων των τελών κατάρτισης.

ΓΕΡΜΑΝΙΑ

Το γερμανικό ποσοστό απασχόλησης είναι υψηλότερο από το μέσο όρο της ΕΕ, όμως παραμένει αρκετά πίσω από τους στόχους της Λισσαβώνας. Το ποσοστό απασχόλησης για τους ηλικιωμένους εργαζόμενους είναι χαμηλό. Το ποσοστό απασχόλησης των γυναικών είναι υψηλότερο από το μέσο όρο της ΕΕ, αλλά παραμένουν ως εμπόδια η έλλειψη παροχής παιδικής φροντίδας, η μεγάλη διαφορά στις αμοιβές των δύο φύλων και τα φορολογικά αντικίνητρα. Αν και οι επιδόσεις διαφέρουν μεταξύ των περιφερειών, συνολικά, η γερμανική αγορά εργασίας ελάχιστα έχει επωφεληθεί από την περίοδο οικονομικής ανάπτυξης στην ΕΕ από το 1997 και μετά. Τα ποσοστά ανεργίας και ιδίως της μακροχρόνιας ανεργίας παραμένουν μεταξύ των υψηλότερων στην ΕΕ. Η αντιμετώπιση περιφερειακών ανισοτήτων ανάμεσα στο δυτικό και το ανατολικό τμήμα της χώρας παραμένει προτεραιότητα, ειδικά όσον αφορά τη δημιουργία θέσεων εργασίας.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Γερμανία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* αναθεώρηση της χρηματοδότησης των συστημάτων κοινωνικής προστασίας για τη μείωση του εργατικού κόστους, διασφαλίζοντας ταυτόχρονα την βελτίωση της δημοσιονομικής κατάστασης.

* ενθάρρυνση των κοινωνικών εταίρων για την περαιτέρω ανάπτυξη μηχανισμών καθορισμού των αμοιβών ώστε να αντικατοπτρίζονται οι τοπικές, περιφερειακές και τομεακές διαφορές όσον αφορά την παραγωγικότητα και τις συνθήκες της αγοράς εργασίας. συνδυασμός των διαπραγματεύσεων σχετικά με τους μισθούς με την πρόοδο όσον αφορά την ευελιξία στο χρόνο εργασίας και την παροχή δυνατοτήτων κατάρτισης, π.χ.με τους λογαριασμούς κατάρτισης (βλ. ΓΠΟΠ, κατευθυντήρια γραμμή 5).

* προώθηση της δημιουργίας επιχειρήσεων και ανάπτυξη ΜΜΕ, κυρίως με την ύπαρξη απλούστερων ρυθμίσεων και με καλύτερη πρόσβαση σε χρηματοδότηση. ενίσχυση του επιχειρηματικού πνεύματος στο ανατολικό τμήμα της χώρας.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* περαιτέρω μεταρρύθμιση του συστήματος φορολογίας και κοινωνικών παροχών, εξασφαλίζοντας έτσι την παροχή επαρκών κινήτρων για την ανάληψη εργασίας. στενή παρακολούθηση και αξιολόγηση της υλοποίησης των μεταρρυθμίσεων Hartz, όσον αφορά την αποδοτικότητα των υπηρεσιών και των μηχανισμών απασχόλησης, ιδίως στο ανατολικό τμήμα της χώρας.

* ανασκόπηση των φορολογικών αντικινήτρων για τη συμμετοχή των γυναικών στην αγορά εργασίας. αύξηση των εγκαταστάσεων παιδικής φροντίδας, ιδίως στα δυτικά ομόσπονδα κρατίδια, και βελτίωση της αντιστοιχίας των σχολικών προγραμμάτων και των ωρών εργασίας. ενθάρρυνση των κοινωνικών εταίρων για τη μείωση της διαφοράς αμοιβών μεταξύ των φύλων στον ιδιωτικό τομέα.

* ανάπτυξη μιας εκτενούς στρατηγικής για την επέκταση του επαγγελματικού βίου , ώστε να εξασφαλίζεται η παράταση του επαγγελματικού βίου, ιδίως μετά την ηλικία των 60 ετών. περαιτέρω ενθάρρυνση της μερικής απασχόλησης για άνδρες και γυναίκες και αύξηση της πρόσβασης σε κατάρτιση για εργαζόμενους μεγαλύτερης ηλικίας.

* ενίσχυση των προσπαθειών για την ένταξη των μεταναστών.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* βελτίωση των επιπέδων εκπαίδευσης και ενίσχυση των κινήτρων για την αύξηση της συμμετοχής στη διά βίου μάθηση, ιδίως για άτομα με χαμηλή ειδίκευση, εργαζομένους σε ΜΜΕ και εργαζόμενους μεγαλύτερης ηλικίας .

* συνέχιση του εκσυγχρονισμού του διττού συστήματος. μείωση της πρόωρης εγκατάλειψης του σχολείου.

ΕΛΛΑΔΑ

Παρ' ό,τι η δημιουργία θέσεων εργασίας αυξήθηκε πρόσφατα, η Ελλάδα εμφανίζει ένα από τα χαμηλότερα ποσοστά απασχόλησης στην ΕΕ, ιδίως όσον αφορά τις γυναίκες, και φθίνουσα αλλά υψηλή ανεργία. Η αδήλωτη εργασία λαμβάνει σημαντικές διατάσεις. Η παραγωγικότητα του εργατικού δυναμικού έχει αυξηθεί σημαντικά, αλλά παραμένει σε χαμηλά επίπεδα. Η συμμετοχή ενηλίκων σε κατάρτιση παραμένει επίσης ιδιαίτερα χαμηλή, ιδίως αν ληφθεί υπόψη το χαμηλό επίπεδο συμμετοχής στην εκπαίδευση του ενεργού πληθυσμού. Τα τελευταία χρόνια, η αύξηση της μετανάστευσης συνέβαλε στην προσφορά εργατικού δυναμικού.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Ελλάδα πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* πλήρης υλοποίηση του πακέτου μεταρρυθμίσεων της αγοράς εργασίας που έχει συμφωνηθεί. αύξηση της ελκυστικότητας της μερικής απασχόλησης και ανάπτυξη υπηρεσιών προσωρινής απασχόλησης για μεγαλύτερη ποικιλότητα των εργασιακών ρυθμίσεων.

* μείωση του μη μισθολογικού εργατικού κόστους διασφαλίζοντας ταυτόχρονα την βελτίωση της δημοσιονομικής κατάστασης. μετατροπή της αδήλωτης εργασίας σε τακτική απασχόληση με τη βελτίωση της ελκυστικότητας των τυποποιημένων και άτυπων συμβάσεων τόσο για τους εργοδότες όσο και για τους εργαζόμενους και ενίσχυση της ικανότητας επιβολής του νόμου.

* προώθηση ενός επιχειρηματικού περιβάλλοντος περισσότερο φιλικού προς την απασχόληση.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* ανάληψη έντονων ενεργειών για την αύξηση του επιπέδου και της αποτελεσματικότητας των ενεργητικών πολιτικών για την αγορά εργασίας, ώστε να καλύπτεται μεγαλύτερο ποσοστό αέργων και ανέργων.

* επιτάχυνση της ανάπτυξης αποτελεσματικών υπηρεσιών απασχόλησης σε όλη τη χώρα, οι οποίες θα προσφέρουν προληπτικές και προσωποποιημένες υπηρεσίες. αναβάθμιση των στατιστικών συστημάτων παρακολούθησης.

* αύξηση των κινήτρων για τη συμμετοχή των γυναικών στην αγορά εργασίας, συμπεριλαμβανομένης της μερικής απασχόλησης . αύξηση της διαθεσιμότητας και της οικονομικής προσιτότητας των υποδομών φροντίδας για παιδιά και άλλα εξαρτώμενα πρόσωπα.

* προσδιορισμός μιας εκτενούς στρατηγικής για την επέκταση του επαγγελματικού βίου , με την παροχή ευέλικτων εργασιακών ρυθμίσεων, κινήτρων για την ενθάρρυνση των εργαζομένων μεγαλύτερης ηλικίας να παραμείνουν περισσότερο στην απασχόληση και υποστήριξης για την ανάπτυξη δεξιοτήτων.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* μείωση της πρόωρης εγκατάλειψης του σχολείου και μεγαλύτερη σύνδεση της τριτοβάθμιας εκπαίδευσης με την αγορά εργασίας.

* ανασκόπηση των κινήτρων για την προώθηση της διά βίου μάθησης και αύξηση της συμμετοχής σε κατάρτιση, ιδίως για άτομα με χαμηλή ειδίκευση και για μετανάστες.

ΙΣΠΑΝΙΑ

Στην περίοδο 1997 έως 2002, η Ισπανία παρουσίασε τη μεγαλύτερη αύξηση στα ποσοστά απασχόλησης και τη μεγαλύτερη μείωση στα ποσοστά ανεργίας μεταξύ των κρατών μελών. Ωστόσο, η ανεργία παραμένει αρκετά υψηλότερη από το μέσο όρο της ΕΕ, ενώ το ποσοστό απασχόλησης παραμένει αρκετά χαμηλότερο από τον αντίστοιχο μέσο όρο. Με μεγάλες διαφορές όσον αφορά τις επιδόσεις μεταξύ των περιφερειών, η αντιμετώπιση των περιφερειακών ανισοτήτων εξακολουθεί να αποτελεί προτεραιότητα. Η συμμετοχή των γυναικών και το ποσοστό απασχόλησης των ηλικιωμένων εργαζομένων παραμένουν ιδιαίτερα χαμηλά. Επίσης, ένα ιδιαίτερα υψηλό ποσοστό ατόμων (περίπου το ένα τρίτο όλων των εργαζομένων) εξακολουθεί να απασχολείται με συμβάσεις ορισμένου χρόνου. Η παραγωγικότητα του εργατικού δυναμικού παραμένει σε χαμηλά επίπεδα. Τα συνολικά επίπεδα συμμετοχής στην εκπαίδευση και συμμετοχής ενηλίκων σε κατάρτιση παραμένουν ιδιαίτερα χαμηλά. Τα τελευταία χρόνια, η αύξηση της μετανάστευσης συνέβαλε στην προσφορά εργατικού δυναμικού.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Ισπανία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* προώθηση του εκσυγχρονισμού της οργάνωσης της εργασίας για την ενίσχυση της παραγωγικότητας και της ποιότητας στην εργασία.

* αναθεώρηση του ρυθμιστικού πλαισίου για να καταστούν οι μόνιμες συμβάσεις πιο ελκυστικές για τους εργοδότες και για να αποθαρρύνεται η χρήση συμβάσεων ορισμένου χρόνου, έτσι ώστε να αντιμετωπιστεί η κατάτμηση της αγοράς εργασίας. εξάλειψη των εμποδίων για την μερική απασχόληση . αύξηση της ελκυστικότητας της προσωρινής εργασίας για εργοδότες και εργαζόμενους.

* αξιοποίηση των δυνατοτήτων διαφοροποίησης των αμοιβών σύμφωνα με τις τοπικές, περιφερειακές και τομεακές συνθήκες(βλ. ΓΠΟΠ, κατευθυντήρια γραμμή 5).

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* αύξηση των κινήτρων για τη συμμετοχή των γυναικών στην αγορά εργασίας. αύξηση της διάθεσης και της οικονομικής προσιτότητας υποδομών φροντίδας για παιδιά και εξαρτώμενα άτομα.

* εξασφάλιση μεγαλύτερης πρόσβασης σε ενεργητικά μέτρα της αγοράς εργασίας και της αποτελεσματικότητάς τους, για μειονεκτούντα άτομα, ιδίως νέους, άτομα με αναπηρίες, μετανάστες και μακροχρόνια άνεργους. ολοκλήρωση του εκσυγχρονισμού των δημόσιων υπηρεσιών απασχόλησης, συμπεριλαμβανομένου του στατιστικού συστήματος παρακολούθησης. ενίσχυση του συντονισμού ανάμεσα στις περιφερειακές υπηρεσίες απασχόλησης. και εξάλειψη των εμποδίων για τη γεωγραφική κινητικότητα.

* προσδιορισμός μιας εκτενούς στρατηγικής για την επέκταση του επαγγελματικού βίου, με την παροχή ευέλικτων εργασιακών ρυθμίσεων, κινήτρων για την ενθάρρυνση ηλικιωμένων εργαζομένων να παραμείνουν περισσότερο στην απασχόληση και την κατάρτιση.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* μείωση της πρόωρης εγκατάλειψης του σχολείου και μεγαλύτερη σύνδεση της τριτοβάθμιας εκπαίδευσης με την αγορά εργασίας.

* ενίσχυση των κινήτρων για τη διά βίου μάθηση ώστε να αυξηθεί η συμμετοχή, ιδίως των ατόμων με χαμηλή ειδίκευση.

ΓΑΛΛΙΑ

Στη Γαλλία, το συνολικό ποσοστό απασχόλησης είναι χαμηλότερο από το μέσο όρο της ΕΕ. Το ποσοστό απασχόλησης για ηλικιωμένους εργαζόμενους (55-64 ετών) είναι ένα από τα χαμηλότερα στην ΕΕ. Η ανεργία μειώθηκε σημαντικά στην περίοδο 1997-2000 αλλά αυξήθηκε και πάλι λόγω της οικονομικής επιβράδυνσης. Η ανεργία παραμένει από τις υψηλότερες στην ΕΕ και ιδίως για τους νέους (15-24 ετών). Το ποσοστό απασχόλησης των αλλοδαπών είναι ιδιαίτερα χαμηλό, κυρίως για τις γυναίκες. Το ποσοστό συμβάσεων ορισμένου χρόνου εξακολουθεί να υπερβαίνει το μέσο όρο της ΕΕ των 15, ενώ το ποσοστό συμμετοχής των ανηλίκων στην εκπαίδευση και την κατάρτιση παραμένει κάτω από το μέσο όρο.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Γαλλία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* διευκόλυνση της μετάβασης ατόμων που απασχολούνται με συμβάσεις ορισμένου χρόνου σε μόνιμες συμβάσεις, ώστε να αντιμετωπιστεί η κατάτμηση της αγοράς εργασίας και να αυξηθούν οι ευκαιρίες παραμονής και εξέλιξης στην αγορά εργασίας.

* ανάπτυξη ενός πιο αποτελεσματικού συστήματος πρόβλεψης και διαχείρισης της αναδιάρθρωσης.

* Διαμόρφωση ενός επιχειρηματικά φιλικού περιβάλλοντος για την ανάπτυξη των ΜΜΕ και παρακολούθηση της προόδου όσον αφορά την αύξηση των νεοσύστατων επιχειρήσεων.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* παρακολούθηση του αντίκτυπου της συνταξιοδοτικής μεταρρύθμισης στην ηλικία εξόδου και ανάπτυξη μιας εκτενούς στρατηγικής για την επέκταση του επαγγελματικού βίου ώστε οι ηλικιωμένοι εργαζόμενοι να παραμένουν περισσότερο στην απασχόληση, με την προσαρμογή των εργασιακών συνθηκών, τη μεγαλύτερη πρόσβαση σε κατάρτιση και την εξάλειψη των συστημάτων πρόωρης συνταξιοδότησης.

* βελτίωση του συντονισμού των υπηρεσιών απασχόλησης για την ενίσχυση της παροχής εξατομικευμένων υπηρεσιών. δημιουργία αποτελεσματικών μηχανισμών για την εργασία και την κατάρτιση άνεργων νέων και μεταναστών, ιδίως γυναικών.

* εξασφάλιση κατάλληλης αξιολόγησης της πρόσφατης μεταρρύθμισης του συστήματος ασφάλισης ανεργίας και πλαισίωσή του από κατάλληλες απαιτήσεις και την αποτελεσματική έρευνα εργασίας.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* εξασφάλιση της αποτελεσματικής συμβολής της συμφωνίας μεταξύ των κοινωνικών εταίρων για την επαγγελματική κατάρτιση στην αύξηση του ποσοστού του πληθυσμού που συμμετέχει σε κατάρτιση, δίνοντας ιδιαίτερη προσοχή σε άτομα με χαμηλή ειδίκευση και σε εργαζομένους σε ΜΜΕ.

* μείωση της πρόωρης εγκατάλειψης του σχολείου και διευκόλυνση και ενθάρρυνση ευρύτερης και ευκολότερης πρόσβασης σε μαθητείες.

ΙΡΛΑΝΔΙΑ

Η Ιρλανδία έχει σημειώσει αξιοσημείωτη πρόοδο από πλευράς επιδόσεων στην απασχόληση και την παραγωγικότητα, από το 1997 και μετά. Το συνολικό ποσοστό απασχόλησης αυξήθηκε από 57,5% σε 65,3%, ενώ η ανεργία μειώθηκε περίπου κατά τα δύο τρίτα και η μακροχρόνια ανεργία από 6,1% σε 1,3%. Η συμμετοχή των γυναικών στο εργατικό δυναμικό βελτιώθηκε, όμως εξακολουθεί να υπάρχει σημαντική διαφορά ανάμεσα στο ποσοστό απασχόλησης των γυναικών και σε αυτό των ανδρών, όπως επίσης και μια σημαντική διαφορά στις αμοιβές των δύο φύλων. Η έλλειψη εργατικού δυναμικού εξακολουθεί να αποτελεί πρόβλημα, αν και η κατάσταση έχει βελτιωθεί κάπως με την αύξηση της μετανάστευσης. Ένα σημαντικό στοιχείο της επιτυχίας της Ιρλανδίας είναι η ικανότητά της να προσελκύει ξένες άμεσες επενδύσεις. Η κοινωνική σύμπραξη, το φορολογικό της σύστημα, το καλό ρυθμιστικό περιβάλλον και η επένδυση σε ανθρώπινο κεφάλαιο παίζουν επίσης σημαντικό ρόλο για την επιτυχία αυτή.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Ιρλανδία πρέπει να δώσει άμεση προτεραιότητα στα ακόλουθα:

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* αύξηση της πρόσβασης σε ενεργητικά μέτρα για την αγορά εργασίας για ένα μεγαλύτερο ποσοστό ανέργων και αέργων και εξασφάλιση της αποτελεσματικότητάς τους. ενίσχυση των κινήτρων για την ανταμοιβή της εργασίας.

* αύξηση της παροχής και της οικονομικής προσιτότητας των υποδομών παιδικής φροντίδας και άμεση ανάληψη δράσης για την αντιμετώπιση των αιτιών στις οποίες οφείλεται η διαφορά στις αμοιβές μεταξύ των φύλων.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* εφαρμογή μιας συνεκτικής στρατηγικής για τη διά βίου μάθηση, ώστε να μειωθεί η πρόωρη εγκατάλειψη του σχολείου και να αυξηθεί η συμμετοχή στην κατάρτιση, ιδίως για άτομα με χαμηλή ειδίκευση και για εργαζόμενους μεγαλύτερης ηλικίας.

ΙΤΑΛΙΑ

Παρά τις βελτιώσεις από το 1997 και μετά, το ποσοστό απασχόλησης εξακολουθεί να είναι ένα από τα χαμηλότερα στην ΕΕ. Η συμμετοχή των γυναικών και το ποσοστό απασχόλησης ηλικιωμένων εργαζομένων είναι επίσης από τα χαμηλότερα στην ΕΕ των 25. Η ανεργία μειώθηκε με χαμηλό ρυθμό κατά την πρόσφατη περίοδο, όμως παραμένει πάνω από το μέσο όρο της ΕΕ των 15. Με ποσοστό ανεργίας περίπου 5% στη βόρεια και κεντρική Ιταλία και 18% στη νότιο Ιταλία, η αντιμετώπιση των περιφερειακών ανισοτήτων αποτελεί προτεραιότητα. Το ποσοστό αδήλωτης εργασίας είναι ιδιαίτερα σημαντικό. Το συνολικό επίπεδο συμμετοχής στην εκπαίδευση και στην κατάρτιση παραμένει ιδιαίτερα χαμηλό.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Ιταλία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* απλούστευση του ρυθμιστικού περιβάλλοντος ώστε να αντιμετωπιστούν οι ανισορροπίες ανάμεσα σε συμβάσεις αορίστου χρόνου και συμβάσεις ορισμένου χρόνου και για να αντιμετωπιστεί η κατάτμηση της αγοράς εργασίας. εξάλειψη των εμποδίων για την μερική απασχόληση.

* περαιτέρω μείωση του μη μισθολογικού κόστους, πέραν των αμοιβών, ειδικά για τους χαμηλόμισθους, εξασφαλίζοντας ταυτόχρονα την βελτίωση της δημοσιονομικής κατάστασης . μετατροπή της άτυπης εργασίας σε τακτική απασχόληση με την εξάλειψη των φορολογικών αντικινήτρων και με τη βελτίωση της ικανότητας επιβολής του νόμου.

* ενθάρρυνση της αναθεώρησης των συστημάτων μισθολογικών διαπραγματεύσεων ώστε να συνεκτιμώνται οι διαφορές της περιφερειακής αγοράς εργασίας (βλ. ΓΠΟΠ κατευθυντήρια γραμμή 5).

Προσέλκυση περισσότερων ατόμων στην αγορά εργασίας και να καταστεί η εργασία πραγματική επιλογή για όλους

* βελτίωση του επιπέδου, της κάλυψης και της αποτελεσματικότητας της ασφάλισης ανεργίας.

* ανάπτυξη αποτελεσματικών υπηρεσιών απασχόλησης σε όλη τη χώρα, με ιδιαίτερη προσοχή στην κατάσταση των νέων και των μεταναστών. αύξηση της πρόσβασης σε εξατομικευμένες υπηρεσίες και της συμμετοχής σε ενεργητικά συστήματα για την αγορά εργασίας, ιδίως στο Νότο και εξασφάλιση της αποτελεσματικότητάς τους. άμεση υλοποίηση του μηχανογραφικού συστήματος στοιχείων για την αγορά εργασίας.

* αύξηση της διαθεσιμότητας και της οικονομικής προσιτότητας εγκαταστάσεων παιδικής φροντίδας, ειδικά για παιδιά ηλικίας κάτω των 3 ετών, καθώς και φροντίδας άλλων εξαρτώμενων προσώπων, για την προώθηση της συμμετοχής των γυναικών στην αγορά εργασίας.

* προσδιορισμός μιας εκτενούς στρατηγικής για την επέκταση του επαγγελματικού βίου, παροχή κατάλληλων κινήτρων για την παράταση του επαγγελματικού βίου και την αποθάρρυνση της πρόωρης συνταξιοδότησης.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* αύξηση της συμμετοχής στην εκπαίδευση του εργατικού δυναμικού. μείωση της πρόωρης εγκατάλειψης του σχολείου. μεγαλύτερη διασύνδεση της αγοράς εργασίας με την τριτοβάθμια εκπαίδευση.

* ενίσχυση των κινήτρων για τη διά βίου μάθηση και αύξηση της συμμετοχής στην κατάρτιση, ιδίως για άτομα με χαμηλή ειδίκευση, μέσω - μεταξύ άλλων - την ταχεία υλοποίηση των διεπαγγελματικών ταμείων.

ΛΟΥΞΕΜΒΟΥΡΓΟ

Στο Λουξεμβούργο, το ποσοστό απασχόλησης είναι κοντά στο μέσο όρο της ΕΕ, όμως υπολείπεται ακόμη του στόχου της ΕΕ. Η ανεργία παραμένει χαμηλή και το ποσοστό μακροχρόνιας ανεργίας είναι από τα χαμηλότερα στην ΕΕ. Ωστόσο, η οικονομική ώθηση στα τέλη της δεκαετίας του '90 δεν οδήγησε σε αύξηση των ποσοστών απασχόλησης γενικά. Οι νέες θέσεις εργασίας καλύφθηκαν κυρίως από διασυνοριακούς εργαζόμενους και γυναίκες, ενώ η απασχόληση ηλικιωμένων εργαζομένων παρέμεινε σε πολύ χαμηλό επίπεδο. Η συμμετοχή στην εκπαίδευση και στην κατάρτιση παραμένει χαμηλότερη από το μέσο όρο της ΕΕ των 15.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι το Λουξεμβούργο πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* υποστήριξη της δημιουργίας νέων επιχειρήσεων και προώθηση της επιχειρηματικής κατάρτισης με σκοπό την ενθάρρυνση εναλλακτικών πηγών δημιουργίας θέσεων εργασίας.

Προσέλκυση περισσότερων ατόμων στην αγορά εργασίας και να καταστεί η εργασία πραγματική επιλογή για όλους

* ανάπτυξη μιας εκτενούς στρατηγικής για την επέκταση του επαγγελματικού βίου, ιδίως στον ιδιωτικό τομέα, και ενίσχυση των πρόσφατων πρωτοβουλιών για την παράταση του επαγγελματικού βίου, με την εξάλειψη των συστημάτων πρόωρης συνταξιοδότησης.

* προώθηση λύσεων προσανατολισμένων στην εργασία, για άτομα που καλύπτονται από το σύστημα ασφάλισης αναπηρίας και είναι σε θέση να εργαστούν.

* βελτίωση των υπηρεσιών για τον καλύτερο συνδυασμό της επαγγελματικής με την ιδιωτική ζωή και ενθάρρυνση των γυναικών να επιστρέψουν στην εργασία ύστερα από μακρές περιόδους απουσίας τους από την αγορά εργασίας. ανάληψη δράσης για την αντιμετώπιση των αιτιών στις οποίες οφείλονται οι διαφορές στις αμοιβές μεταξύ των φύλων.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* εξασφάλιση της αποτελεσματικής εφαρμογής του νομοθετικού πλαισίου για τη συνεχή κατάρτιση, με σκοπό την ενίσχυση των κινήτρων για τη διά βίου μάθηση, και αύξηση της συμμετοχής στην κατάρτιση, ιδίως για άτομα με χαμηλή ειδίκευση.

* αναθεώρηση του συνολικού συστήματος διά βίου μάθησης, ώστε να επιτευχθεί μεγαλύτερη συνοχή ανάμεσα στα συστήματα εκπαίδευσης και κατάρτισης και να μειωθεί η πρόωρη εγκατάλειψη του σχολείου.

ΚΑΤΩ ΧΩΡΕΣ

Παρ' ό,τι τα ποσοστά απασχόλησης γυναικών και ανδρών υπερβαίνουν σαφώς τους στόχους της Λισσαβώνας, το ποσοστό απασχόλησης μεταναστών παραμένει χαμηλό. Η αγορά εργασίας χαρακτηρίζεται από ένα εξαιρετικά υψηλό επίπεδο μερικής απασχόλησης (περίπου 44% του εργατικού δυναμικού) και ένα υψηλό αριθμό ατόμων που λαμβάνει παροχές αναπηρίας. Το ποσοστό απασχόλησης των ηλικιωμένων εργαζομένων είναι υψηλότερο από το μέσο όρο της ΕΕ, όμως είναι ακόμη χαμηλότερο από το στόχο της ΕΕ. Η ανεργία αυξήθηκε σημαντικά από το 2001 και μετά, παρ' ό,τι παραμένει από τις χαμηλότερες στην ΕΕ. Το φθινόπωρο του 2003, η κυβέρνηση και οι κοινωνικοί εταίροι υπέγραψαν μια συμφωνία στην οποία, μεταξύ άλλων, περιλαμβάνεται το πάγωμα των μισθών το 2004 και το 2005.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι οι Κάτω Χώρες πρέπει να δώσουν άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* υλοποίηση και στενή παρακολούθηση της εξέλιξης των μισθών, σύμφωνα με τη «συμφωνία του φθινοπώρου» ανάμεσα στην κυβέρνηση και τους κοινωνικούς εταίρους (βλ. ΓΠΟΠ, κατευθυντήρια γραμμή 5).

Προσέλκυση περισσότερων ατόμων στην αγορά εργασίας και να καταστεί η εργασία πραγματική επιλογή για όλους

* διεξαγωγή συστηματικών ελέγχων της ικανότητας για εργασία ατόμων που λαμβάνουν παροχές αναπηρίας και υποστήριξη αυτών που είναι ικανοί να εργαστούν για την προετοιμασία τους και την ανεύρεση κατάλληλης εργασίας. απόδοση ιδιαίτερης προσοχής σε ομάδες που υπερεκπροσωπούνται στο σύστημα παροχών αναπηρίας, όπως γυναίκες ηλικίας κάτω των 40 ετών.

* ενίσχυση της προληπτικής προσέγγισης για ενήλικες. αύξηση της αποτελεσματικότητας των ενεργητικών μέτρων και βελτίωση της πρόσβασης σε αυτά, για αποδέκτες κοινωνικών παροχών και για άτομα που κινδυνεύουν περισσότερο από την αεργία. διευκόλυνση της ένταξης των μεταναστών.

* συνδυασμός της κατάργησης των συστημάτων πρόωρης συνταξιοδότησης με κίνητρα για την παράταση της παραμονής των εργαζομένων στην εργασία και ιδίως των εργαζομένων μεγαλύτερης ηλικίας με χαμηλό επίπεδο ειδίκευσης.

* διευκόλυνση της μετάβασης από τη μερική απασχόληση σε εργασία πλήρους χρόνου. ανάληψη άμεσης δράσης για την αντιμετώπιση των αιτιών για τις διαφορές στις αμοιβές μεταξύ των φύλων. αύξηση της οικονομικής προσιτότητας της παιδικής φροντίδας.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* ανάληψη δράσης για τη μείωση της πρόωρης εγκατάλειψης του σχολείου. ενίσχυση των κινήτρων για την ανάπτυξη της διά βίου μάθησης και αύξηση της συμμετοχής στην κατάρτιση, ειδικά για άτομα με χαμηλή ειδίκευση και άεργους.

ΑΥΣΤΡΙΑ

Η Αυστρία έχει επιτύχει ένα υψηλό συνολικό ποσοστό απασχόλησης και ένα σχετικά υψηλό ποσοστό απασχόλησης γυναικών, σύμφωνα με τους στόχους της Λισσαβώνας. Η ανεργία είναι από τις χαμηλότερες στην ΕΕ. Η κοινωνική σύμπραξη παίζει σημαντικό ρόλο στον εκσυγχρονισμό της οργάνωσης της εργασίας, τη βελτίωση της εργατικής νομοθεσίας και τη διασφάλιση της ικανοποιητικής εξέλιξης των μισθών. Το ποσοστό απασχόλησης ηλικιωμένων εργαζομένων είναι ωστόσο ιδιαίτερα χαμηλό. Η ανάπτυξη της απασχόλησης επιβραδύνθηκε και η ανεργία άρχισε να αυξάνεται. Η συμμετοχή των ενηλίκων στην εκπαίδευση και την κατάρτιση είναι χαμηλότερη από το μέσο όρο της ΕΕ. Η διαφορά στις αμοιβές μεταξύ των φύλων παραμένει από τις υψηλότερες στην ΕΕ.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Αυστρία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* παρακολούθηση και, εάν χρειαστεί, συμπλήρωση των μεταρρυθμίσεων στη νομοθεσία περί υποχρεωτικής αποζημίωσης απολύσεως και για το δικαίωμα σε παροχές ανεργίας για τους αυτοαπασχολούμενους, για την αύξηση της επαγγελματικής κινητικότητας.

Προσέλκυση περισσότερων ατόμων στην αγορά εργασίας και να καταστεί η εργασία πραγματική επιλογή για όλους

* ανάπτυξη μιας εκτενούς στρατηγικής για την επέκταση του επαγγελματικού βίου, συμπεριλαμβανομένης της εξάλειψης των συστημάτων πρόωρης συνταξιοδότησης, διεύρυνση των κινήτρων για την παραμονή των εργαζομένων μεγαλύτερης ηλικίας στην απασχόληση, ιδίως των γυναικών. παρακολούθηση της επίδρασης της αναθεώρησης των συνταξιοδοτικών συστημάτων στην πραγματική ηλικία συνταξιοδότησης και πρόοδος στην επίτευξη των εθνικών στόχων.

* ανάληψη δράσης για την αντιμετώπιση των αιτιών στις οποίες οφείλονται οι διαφορές στις αμοιβές μεταξύ των φύλων. αύξηση της διαθεσιμότητας και της οικονομικής προσιτότητας εγκαταστάσεων παιδικής φροντίδας και αξιολόγηση του αντίκτυπου του ισχύοντος συστήματος επιδόματος παιδικής φροντίδας στο επίπεδο και την ποιότητα της απασχόλησης των γυναικών.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* αναθεώρηση των κινήτρων για την αύξηση της συμμετοχής σε κατάρτιση, ειδικά για άτομα με χαμηλή ειδίκευση και για μετανάστες.

* ανάληψη δράσης για τη μείωση της πρόωρης εγκατάλειψης του σχολείου. αύξηση της διασύνδεσης της αγοράς εργασίας με την τριτοβάθμια εκπαίδευση.

ΠΟΡΤΟΓΑΛΙΑ

Η Πορτογαλία είναι κοντά στην επίτευξη του στόχου της Λισσαβώνας για τη συνολική απασχόληση και υπερβαίνει ελαφρώς τους στόχους για την απασχόληση των γυναικών και των ηλικιωμένων εργαζομένων. Η πρόσφατη οικονομική επιβράδυνση οδήγησε σε αύξηση της ανεργίας, αν και παραμένει σε σχετικά χαμηλό επίπεδο σε σύγκριση με την ΕΕ. Τα επίπεδα παραγωγικότητας, τα συνολικά επίπεδα συμμετοχής στην εκπαίδευση και πρόσβασης σε κατάρτιση παραμένουν ιδιαίτερα χαμηλά. Επίσης, ένα μεγάλο ποσοστό ατόμων (πάνω από 20%) απασχολείται με συμβάσεις ορισμένου χρόνου. Τα τελευταία χρόνια, η αύξηση της μετανάστευσης συνέβαλε στην προσφορά εργατικού δυναμικού.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Πορτογαλία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* προώθηση του εκσυγχρονισμού της οργάνωσης εργασίας για την ενίσχυση της παραγωγικότητας και την αύξηση της ποιότητας στην εργασία.

* αξιοποίηση του νέου κώδικα εργασίας, αύξηση της ελκυστικότητας των συμβάσεων αορίστου χρόνου για εργοδότες και εργαζόμενους και αντιμετώπιση της κατάτμησης της αγοράς εργασίας. αύξηση της ελκυστικότητας της μερικής απασχόλησης.

* ανάπτυξη ενός πιο αποτελεσματικού συστήματος πρόβλεψης και διαχείρισης της αναδιάρθρωσης.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* ενίσχυση των ενεργητικών μέτρων για την αγορά εργασίας προς όφελος των ανέργων και αέργων και εξασφάλιση της αποτελεσματικότητάς τους. ενίσχυση των προσπαθειών για την ένταξη των μεταναστών.

* ανάληψη δράσης για την αντιμετώπιση των αιτιών στις οποίες οφείλονται οι διαφορές στις αμοιβές μεταξύ των φύλων στον ιδιωτικό τομέα και αύξηση της διαθεσιμότητας και της οικονομικής προσιτότητας των υποδομών φροντίδας για παιδιά και άλλα εξαρτώμενα πρόσωπα.

* ανάπτυξη μιας εκτενούς στρατηγικής για την επέκταση του επαγγελματικού βίου, συμπεριλαμβανομένης της κατάργησης των κινήτρων για πρόωρη συνταξιοδότηση, αύξηση της πρόσβασης σε κατάρτιση και παροχή του κατάλληλου εργασιακού περιβάλλοντος.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* εξασφάλιση ότι η εθνική στρατηγική για τη διά βίου μάθηση συμβάλλει αποτελεσματικά στην αύξηση της συμμετοχής στην εκπαίδευση για το σύνολο του εργατικού δυναμικού, στην ενίσχυση των κινήτρων για διά βίου μάθηση και στην αύξηση της συμμετοχής στην κατάρτιση, ειδικά των ατόμων με χαμηλή ειδίκευση.

* μείωση της πρόωρης εγκατάλειψης από το σχολείο και ενίσχυση της διασύνδεσης της αγοράς εργασίας με την τριτοβάθμια εκπαίδευση.

ΦΙΝΛΑΝΔΙΑ

Η Φινλανδία βρίσκεται κοντά στο στόχο για το ποσοστό συνολικής απασχόλησης και υπερκαλύπτει το στόχο όσον αφορά το ποσοστό απασχόλησης γυναικών. Την τελευταία δεκαετία πέτυχε υψηλή αύξηση της συμμετοχής ηλικιωμένων εργαζομένων, πλησιάζοντας το στόχο της ΕΕ για τους ηλικιωμένους εργαζόμενους. Το ποσοστό ανεργίας είναι ανώτερο του μέσου όρου της ΕΕ και ιδιαίτερα υψηλό για τους νέους.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Φινλανδία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* μείωση του μη μισθολογικού κόστους της εργασίας, για τους χαμηλόμισθους, με ταυτόχρονη διατήρηση ορθών δημόσιων οικονομικών.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* παρακολούθηση του αντίκτυπου των πρόσφατων μεταρρυθμίσεων στο πλαίσιο των ενεργητικών πολιτικών για την αγορά εργασίας στη διαρθρωτική ανεργία και στις περιφερειακές ανισότητες. λήψη ειδικών μέτρων για τη διευκόλυνση της ενεργοποίησης και της ένταξης μειονεκτούντων νέων, αναπήρων και μεταναστών.

* περαιτέρω μεταρρύθμιση των συστημάτων φορολογίας και παροχών για την εξάλειψη των παγίδων ανεργίας.

* απόδοση συνέχειας στην εθνική στρατηγική για την ενεργό γήρανση, με τη βελτίωση των συνθηκών εργασίας, των κινήτρων και της παροχής κατάρτισης για άτομα με χαμηλή ειδίκευση και εργαζόμενους μεγαλύτερης ηλικίας.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* ανάληψη δράσης για τη μείωση της πρόωρης εγκατάλειψης του σχολείου και αύξηση της κατάρτισης για άτομα με χαμηλή ειδίκευση.

ΣΟΥΗΔΙΑ

Η Σουηδία υπερκαλύπτει όλους τους στόχους απασχόλησης της ΕΕ, συμπεριλαμβανομένων αυτών για τις γυναίκες και τους ηλικιωμένους εργαζόμενους. Το συνολικό ποσοστό ανεργίας ανέρχεται περίπου σε 5%. Πρέπει να συνεχιστούν οι προσπάθειες για να αποφευχθούν περιορισμοί στην προσφορά εργατικού δυναμικού. Ενόψει της γήρανσης του πληθυσμού, πρέπει να διατηρηθεί η προσφορά εργατικού δυναμικού με την αξιοποίηση όλου του δυνητικού ανθρώπινου δυναμικού μεταξύ των μεταναστών, των νέων, των μακροχρόνια ασθενών αλλά και με τη βελτίωση των κινήτρων για εργασία.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι η Σουηδία πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* Διευκόλυνση της ανάπτυξης των ΜΜΕ, ιδίως με τη μείωση των διοικητικών εμποδίων.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* Αντιμετώπιση του αυξανόμενου αριθμού ατόμων που βρίσκονται σε μακροχρόνια άδεια λόγω ασθένειας, με την προώθηση λύσεων προσανατολισμένων στην εργασία και τη βελτίωση των συνθηκών εργασίας.

* εξάλειψη των παγίδων ανεργίας και αεργίας που υπάρχουν ακόμη.

* στενή παρακολούθηση των αποτελεσμάτων των ενεργειών για την ένταξη μεταναστών στο εργατικό δυναμικό.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* μείωση της πρόωρης εγκατάλειψης του σχολείου και αύξηση της πρόσβασης σε κατάρτιση για άτομα με χαμηλή ειδίκευση και άεργους . αναθεώρηση της πολιτικής για την εκπαίδευση και την κατάρτιση ώστε να αντιμετωπιστεί η έλλειψη και η αναντιστοιχία δεξιοτήτων σε τομείς χαμηλής και μέσης ειδίκευσης.

ΗΝΩΜΕΝΟ ΒΑΣΙΛΕΙΟ

Το ΗΒ υπερκαλύπτει όλους τους στόχους απασχόλησης, συμπεριλαμβανομένων αυτών για τις γυναίκες και τους ηλικιωμένους εργαζόμενους. Παρά την επιβράδυνση της παγκόσμιας οικονομίας, τα ποσοστά απασχόλησης παρέμειναν σταθερά και τα επίπεδα ανεργίας είναι αρκετά χαμηλότερα από το μέσο όρο της ΕΕ. Ωστόσο, οι συγκεντρώσεις οικονομικής αδράνειας, και σε μικρότερο βαθμό ανεργίας, είναι επίμονες σε ορισμένες κοινότητες και σε ορισμένες ομάδες. Τα επίπεδα παραγωγικότητας, ιδίως όπως εκφράζονται ανά ώρα εργασίας, παραμένουν συγκριτικά χαμηλά. Αυτό οφείλεται εν μέρει στη χαμηλή ειδίκευση του εργατικού δυναμικού, συμπεριλαμβανομένης της ανεπάρκειας σε βασικές δεξιότητες. Η διαφορά στις αμοιβές μεταξύ των φύλων παραμένει μια από τις μεγαλύτερες στην ΕΕ.

Από την αξιολόγηση της ειδικής ομάδας εργασίας και την ανάλυση στην κοινή έκθεση απασχόλησης για την υλοποίηση των κατευθυντήριων γραμμών της ΕΕ και των συστάσεων του Συμβουλίου για το 2003, προκύπτει ότι το Ηνωμένο Βασίλειο πρέπει να δώσει άμεση προτεραιότητα στα ακόλουθα:

Αύξηση της προσαρμοστικότητας των εργαζομένων και των επιχειρήσεων

* εξασφάλιση ότι η εξέλιξη των μισθών δεν θα υπερβαίνει την εξέλιξη όσον αφορά την παραγωγικότητα (βλ. ΓΠΟΠ κατευθυντήρια γραμμή 3).

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

* εξασφάλιση ότι οι ενεργητικές πολιτικές για την αγορά εργασίας και τα συστήματα παροχών προλαμβάνουν την απαξίωση των δεξιοτήτων και προωθούν την ποιότητα στην εργασία, με τη βελτίωση των κινήτρων για εργασία και με την υποστήριξη της βιώσιμης ένταξης και προόδου στην αγορά εργασίας αέργων και ανέργων. αντιμετώπιση του αυξανόμενου αριθμού ατόμων που αιτούνται παροχές ασθενείας ή αναπηρίας και απόδοση ιδιαίτερης προσοχής σε μόνους γονείς και άτομα που ζουν σε απαξιωμένες περιοχές.

* βελτίωση της πρόσβασης και της οικονομικής προσιτότητας όσον αφορά τη μέριμνα παιδιών και άλλων εξαρτώμενων προσώπων, αύξηση της πρόσβασης σε κατάρτιση για χαμηλόμισθες γυναίκες με μερική απασχόληση και ανάληψη άμεσης δράσης για την αντιμετώπιση των αιτιών στις οποίες οφείλονται οι διαφορές στις αμοιβές μεταξύ των φύλων.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

* υλοποίηση εθνικών και περιφερειακών στρατηγικών για τις δεξιότητες, για την παροχή καλύτερων κινήτρων για τη διά βίου μάθηση και, έτσι, την αύξηση της παραγωγικότητας και της ποιότητας στην εργασία. πρόσδοση ιδιαίτερης έμφασης στη βελτίωση των βασικών γνώσεων, στην αύξηση της συμμετοχής και στις επιδόσεις ατόμων ηλικίας 16 -19 ετών και ενηλίκων με χαμηλή ειδίκευση που εργάζονται σε φτωχά αμειβόμενες θέσεις εργασίας.

ΠΑΡΑΡΤΗΜΑ 3

ΠΡΟΤΕΡΑΙΟΤΗΤΕΣ ΓΙΑ ΤΑ ΝΕΑ ΚΡΑΤΗ ΜΕΛΗ

Στο πλαίσιο της προετοιμασίας τους για την προσχώρηση στην ΕΕ και την υιοθεσία του κοινοτικού κεκτημένου στον τομέα της απασχόλησης και της κοινωνικής πολιτικής (νομοθεσία, κοινωνικός διάλογος, ανοιχτή μέθοδος συντονισμού και διαρθρωτικά ταμεία) κάθε προσχωρούσα χώρα συμφώνησε με την Επιτροπή επί ενός εγγράφου κοινής αξιολόγησης (ΕΚΑ), στο οποίο εντοπίζονται οι προκλήσεις και οι πολιτικές προτεραιότητες στον τομέα της απασχόλησης για κάθε χώρα. Σκοπός αυτής της συνεργασίας είναι η συμβολή στην εναρμόνιση των εθνικών πολιτικών απασχόλησης με την ευρωπαϊκή στρατηγική για την απασχόληση.

Η υλοποίηση των πολιτικών που εντοπίζονται στα ΕΚΑ παρακολουθήθηκε με περιοδικές ανασκοπήσεις. Για την επίτευξη της συνεχούς αναδιάρθρωσης των οικονομιών τους, τα περισσότερα κράτη μέλη, από κοινού με τους κοινωνικούς εταίρους, πρέπει να εντείνουν περισσότερο τις προσπάθειές τους για τον εκσυγχρονισμό των πολιτικών τους απασχόλησης. Είναι σημαντικό να υπάρχει μια ισορροπία ανάμεσα στην ευελιξία και την ασφάλεια, να αυξηθεί η συμμετοχή στην απασχόληση και η επένδυση σε ανθρώπινο κεφάλαιο, μέσω της διά βίου μάθησης, ενώ πρέπει να βελτιωθεί και η υγεία του εργατικού δυναμικού. Στα περισσότερα κράτη μέλη είναι επιτακτική η ανάγκη κοινωνικών συμπράξεων και βελτίωσης της διοικητικής ικανότητας των δημόσιων αρχών και των οργανώσεων των κοινωνικών εταίρων, ώστε να επιτευχθεί η πλήρης υλοποίηση και η αποτελεσματική αξιοποίηση της υποστήριξης από το Ευρωπαϊκό Κοινωνικό Ταμείο, ενός σημαντικού μηχανισμού για την επένδυση στο ανθρώπινο κεφάλαιο και τη διά βίου μάθηση.

ΚΥΠΡΟΣ

Το ποσοστό απασχόλησης στην Κύπρο είναι αρκετά πάνω από το μέσο όρο της ΕΕ και το ποσοστό ανεργίας είναι χαμηλό. Το ποσοστό ξένων εργατών που απασχολούνται σε προσωρινή βάση έχει αυξηθεί σημαντικά τα τελευταία χρόνια, λόγω των αναγκών της αγοράς εργασίας.

Αύξηση της προσαρμοστικότητας των εργαζομένων και των επιχειρήσεων

Μια ιδιαίτερη πρόκληση για την Κύπρο είναι η αύξηση της ικανότητας για καινοτομία και η διαφοροποίηση στον τομέα των υπηρεσιών.

Προσέλκυση περισσότερων ατόμων στην αγορά εργασίας και να καταστεί η εργασία πραγματική επιλογή για όλους

Παρ' ότι η συμμετοχή των γυναικών είναι υψηλότερη από το μέσο όρο της ΕΕ, μπορούν ακόμη να γίνουν περισσότερα για τη γεφύρωση των διαφορών ανάμεσα στα φύλα. Στα μέτρα πρέπει να περιλαμβάνονται η βελτίωση των υποδομών παιδικής φροντίδας, η αύξηση της συμμετοχής των γυναικών σε κατάρτιση και η αύξηση της ελκυστικότητας της μερικής απασχόλησης.

Ξένοι εργαζόμενοι που έρχονται στην Κύπρο σε προσωρινή βάση συνιστούν ένα μεγάλο αριθμό του εργαζόμενου πληθυσμού. Υπάρχει λοιπόν ανάγκη επανεξέτασης των πολιτικών που αφορούν την απασχόληση αλλοδαπών, τόσο όσον αφορά τη συμβολή τους στην ευελιξία της αγοράς εργασίας όσο και σε ό,τι αφορά τα δικαιώματα και τις δυνατότητες των μεταναστών.

Πρέπει να ενταθούν τα προληπτικά και τα ενεργητικά μέτρα για την αγορά εργασίας για να αντιμετωπιστούν οι ανάγκες κάθε ατόμου και να καλύπτεται ένα μεγαλύτερο ποσοστό ανέργων και αναπήρων, ατόμων μεγαλύτερης ηλικίας που αναζητούν εργασία και γυναικών. Η ενίσχυση και ο εκσυγχρονισμός των δημόσιων υπηρεσιών απασχόλησης αποτελεί επίσης προτεραιότητα.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Με βάση την αναδιοργάνωση της εκπαίδευσης, η οποία ξεκίνησε το 2000, η Κύπρος πρέπει να αναπτύξει μια εκτενή εθνική στρατηγική για τη διά βίου μάθηση. Αυτό θα συμβάλλει στη μείωση της πρόωρης εγκατάλειψης του σχολείου, στη βελτίωση των διασυνδέσεων ανάμεσα στην εκπαίδευση και τη συνεχή κατάρτιση και στην εξασφάλιση μεγαλύτερης συμμετοχής στην κατάρτιση.

ΤΣΕΧΙΚΗ ΔΗΜΟΚΡΑΤΙΑ

Το ποσοστό απασχόλησης στην Τσεχική Δημοκρατία είναι ελαφρώς υψηλότερο από το μέσο όρο της ΕΕ των 15. Η ανεργία ανέρχεται περίπου στο μέσο όρο της ΕΕ των 15 αλλά έχει αυξηθεί ελαφρώς από τα μέσα της δεκαετίας του '90 και μετά. Το ποσοστό απασχόλησης ηλικιωμένων εργαζομένων είναι κοντά στο μέσο όρο της ΕΕ, όμως χαμηλό, ιδίως για τις γυναίκες, δεδομένης της πρώιμης ηλικίας συνταξιοδότησης. Οι περιφερειακές ανισότητες είναι σημαντικές.

Αύξηση της προσαρμοστικότητας των εργαζομένων και των επιχειρήσεων

Κατά την εφαρμογή της στρατηγικής της για την οικονομική μεγέθυνση και την αύξηση της απασχόλησης, η Τσεχική Δημοκρατία πρέπει να εξασφαλίσει ότι οι η εξέλιξη των μισθών παραμένει εναρμονισμένη με την ανάπτυξη της παραγωγικότητας.

Η υψηλή φορολογική επιβάρυνση στο εισόδημα από την εργασία και το υψηλό μη μισθολογικό κόστος της εργασίας εμποδίζουν τη δημιουργία θέσεων εργασίας και απομακρύνουν τα άτομα με χαμηλό επίπεδο ειδίκευσης από την αγορά εργασίας, αυξάνοντας την ελκυστικότητα των παροχών πρόνοιας ή/ και της αδήλωτης εργασίας. Πρέπει λοιπόν να εφαρμοστεί μια συνεκτική μεταρρύθμιση του συστήματος φορολογίας και παροχών, ώστε να αποθαρρύνεται η εξάρτηση από παροχές πρόνοιας και να εξασφαλίζεται η ανταμοιβή της κανονικής εργασίας.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

Παρ' ό,τι είναι πάνω από το μέσο όρο της ΕΕ, πρέπει να αποτελεί προτεραιότητα η αύξηση της συμμετοχής των γυναικών και των ηλικιωμένων εργαζομένων. Προς το σκοπό αυτό, η εξάλειψη των εμποδίων για την εργασία μερικού χρόνου μπορεί να συμβάλει σημαντικά.

Απαιτούνται περισσότερες προσπάθειες για την ένταξη των πιο ευάλωτων ομάδων στην αγορά εργασίας. Αυτό χρειάζεται περισσότερο σε περιφέρειες εκτός της Πράγας και για τον πληθυσμό Ρόμα της χώρας. Για το σκοπό αυτό απαιτούνται προληπτικά και ενεργητικά μέτρα για την αγορά εργασίας, σε συνδυασμό με μέτρα κατά των διακρίσεων, η απόδοση έμφασης στην εκπαίδευση, την κατάρτιση, την υποστήριξη της επιχειρηματικότητας και τη δημιουργία θέσεων εργασίας. Ο εκσυγχρονισμός των δημόσιων υπηρεσιών απασχόλησης πρέπει να αποτελέσει προτεραιότητα.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Με βάση την πρόσφατη στρατηγική για την ανάπτυξη του ανθρώπινου δυναμικού, για τη διατήρηση της δημιουργίας θέσεων εργασίας και την υποστήριξη της επαγγελματικής και γεωγραφικής κινητικότητας είναι αποφασιστικής σημασίας η αύξηση της συμμετοχής στην τριτοβάθμια εκπαίδευση και στην κατάρτιση τόσο συνολικά όσο και για τα άτομα με χαμηλή ειδίκευση.

ΕΣΘΟΝΙΑ

Το ποσοστό απασχόλησης στην Εσθονία είναι λίγο χαμηλότερο από το μέσο όρο της ΕΕ των 15. Το ποσοστό ανεργίας έχει μειωθεί τα τελευταία χρόνια, όμως παραμένει υψηλότερο από το μέσο όρο της ΕΕ. Επίσης, το ποσοστό των μακροχρόνια ανέργων είναι υψηλό. Η Εσθονία αναμένεται να επηρεαστεί περισσότερο από τη μείωση του πληθυσμού εργάσιμης ηλικίας, λόγω της δημογραφικής αλλαγής.

Αύξηση της προσαρμοστικότητας των εργαζομένων και των επιχειρήσεων

Η μείωση της φορολογικής επιβάρυνσης της εργασίας, ειδικά για τους χαμηλόμισθους και η προώθηση της ποικιλότητας όσον αφορά τις συμβάσεις και το χρόνο εργασίας μπορούν να συμβάλουν στη δημιουργία περισσότερων δυνατοτήτων εργασίας. Αυτό πρέπει να συνδυαστεί με τις προσπάθειες για τη βελτίωση των συστημάτων φορολογίας και για τη μετατροπή της αδήλωτης εργασίας σε τακτική. Είναι επίσης σημαντικό η εξέλιξη των μισθών να ακολουθεί την εξέλιξη της παραγωγικότητας.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

Υπό το πρίσμα της ραγδαίας μείωσης του πληθυσμού εργάσιμης ηλικίας, η Εσθονία πρέπει να επιδιώξει τη μείωση των επιπέδων αεργίας και να διατηρήσει και να προσελκύσει περισσότερα άτομα στην αγορά εργασίας. Παραμένει σημαντικό για την Εσθονία να αυξήσει περισσότερο τη συμμετοχή των γυναικών, των ηλικιωμένων εργαζομένων και των ατόμων με χαμηλή ειδίκευση.

Συμπληρωματικά με τον πρόσφατο νόμο περί ασφάλισης ανεργίας, είναι σημαντικό να ενισχυθούν τα ενεργητικά μέτρα για την αγορά εργασίας, έτσι ώστε να υποστηρίζεται η ενεργός αναζήτηση εργασίας, να παρέχεται μεγαλύτερη πρόσβαση σε κατάρτιση για άνεργους και να εξασφαλιστεί μια αγορά εργασίας με λιγότερους αποκλεισμούς. Πρέπει επίσης να διατεθούν περισσότεροι πόροι στις δημόσιες υπηρεσίες απασχόλησης. Μειονεκτούντα άτομα, όπως οι μακροχρόνια άνεργοι, οι νέοι, οι ανάπηροι και οι ηλικιωμένοι εργαζόμενοι, χρειάζονται περισσότερη προσοχή. Το να ανήκει κανείς σε εθνοτική μειονότητα και να μη γνωρίζει την εθνική γλώσσα αποτελούν σημαντικούς παράγοντες κινδύνου.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Λαμβάνοντας υπόψη τον κίνδυνο αναντιστοιχιών στην αγορά εργασίας, η Εσθονία πρέπει να βελτιώσει την πρόσβαση σε κατάρτιση για όλους τους εργαζόμενους, ειδικά για άτομα με χαμηλή ειδίκευση. Η μείωση της πρόωρης εγκατάλειψης του σχολείου και η εξασφάλιση ποιότητας στην εκπαίδευση και την κατάρτιση αποτελούν ιδιαίτερη πρόκληση. Η δημιουργία ενός συστήματος διά βίου μάθησης πρέπει να συμπεριληφθεί στην πολιτική ατζέντα.

ΟΥΓΓΑΡΙΑ

Το ποσοστό απασχόλησης στην Ουγγαρία είναι χαμηλό, ειδικά για τα άτομα με χαμηλή ειδίκευση, μειονεκτούντα άτομα, γυναίκες και ηλικιωμένους εργαζόμενους. Ταυτόχρονα, η ανεργία παραμένει σαφώς κάτω από το μέσο όρο της ΕΕ των 15. Αυτό εξηγείται από ένα χαμηλό ποσοστό συμμετοχής, δηλαδή ένα υψηλό ποσοστό άεργου πληθυσμού σε εργάσιμη ηλικία. Υπάρχουν σημαντικές ανισορροπίες στην αγορά εργασίας ανάμεσα στις κεντρικές και τις δυτικές περιφέρειες όπου είναι συγκεντρωμένη η σύγχρονη οικονομία, και στο υπόλοιπο της χώρας. Η περιφερειακή και κλαδική κινητικότητα είναι χαμηλή, ενώ οι ελλείψεις σε ειδικότητες αντικατοπτρίζουν τόσο την έλλειψη ειδικευμένου εργατικού δυναμικού όσο και την αδυναμία των συστημάτων εκπαίδευσης και κατάρτισης να ανταποκριθούν στις ανάγκες της αγοράς εργασίας.

Αύξηση της προσαρμοστικότητας των εργαζομένων και των επιχειρήσεων

Η φορολογική επιβάρυνση της εργασίας παραμένει υψηλή και αποτελεί εμπόδιο για τη δημιουργία θέσεων εργασίας, ενώ συμβάλλει και στην αδήλωτη εργασία. Επίσης, δεδομένης της επιβράδυνσης στην οικονομική ανάπτυξη, απαιτούνται περισσότερες προσπάθειες για εξασφαλιστεί, από κοινού με τους κοινωνικούς εταίρους, η περισσότερο φιλική προς την απασχόλησης εξέλιξη των μισθών. Η εξέλιξη αυτή καθορίζεται από το πιο ανταγωνιστικό κομμάτι της οικονομίας και ως εκ τούτου δεν συμβάλλει υποχρεωτικά στην ενίσχυση της ικανότητας δημιουργίας απασχόλησης στα ασθενέστερα τμήματα της οικονομίας.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

Η κατάσταση της υγείας των εργαζομένων αποτελεί ένα σημαντικό θέμα, το οποίο εξηγεί εν μέρει τη χαμηλή δραστηριοποίηση. Για το σκοπό αυτό, η πολιτική πρέπει να προωθήσει καλύτερες συνθήκες εργασίας και να βελτιώσει την προληπτική και τη θεραπευτική φροντίδα της υγείας. Πρέπει να επιδιωχθεί η μεταρρύθμιση των συστημάτων κοινωνικών παροχών, συμπεριλαμβανομένων των παροχών ασθενείας, με σκοπό να ανταμείβεται η εργασία και να μειωθεί η αδήλωτη εργασία.

Οι ενέργειες αυτές πρέπει να συνοδεύονται από την ανάπτυξη πιο ευέλικτων και περισσότερο φιλικών προς την οικογένεια ρυθμίσεων, συμπεριλαμβανομένης της αύξησης της ελκυστικότητας της μερικής απασχόλησης, ιδίως για γυναίκες και ηλικιωμένους εργαζόμενους. Η ενίσχυση των προληπτικών και ενεργητικών μέτρων για την αγορά εργασίας για τους άνεργους και τους άεργους είναι επίσης αναγκαία, ιδίως στις περιφέρειες που μειονεκτούν περισσότερο. Για το σκοπό αυτό απαιτούνται πιο σύγχρονες δημόσιες υπηρεσίες απασχόλησης, ώστε να υποστηρίζεται η επαγγελματική και γεωγραφική κινητικότητα. Με βάση τη στρατηγική ένταξης, απαιτούνται προσπάθειες για τη βελτίωση των προοπτικών του πληθυσμού Ρόμα στην αγορά εργασίας.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Πρέπει να καταβληθούν προσπάθειες για την ανάπτυξη στρατηγικών διά βίου μάθησης, στις οποίες πρέπει να περιλαμβάνονται μέτρα για τη μείωση της πρόωρης εγκατάλειψης του σχολείου, για την προώθηση ίσης πρόσβασης σε πανεπιστημιακή εκπαίδευση και για τη διεύρυνση της πρόσβασης στην κατάρτιση, ιδίως για άτομα με χαμηλή ειδίκευση και μειονεκτούντες.

ΛΙΘΟΥΑΝΙΑ

Το ποσοστό απασχόλησης στη Λιθουανία αυξήθηκε πρόσφατα ελαφρώς, όμως παραμένει αρκετά κάτω από το μέσο όρο της ΕΕ των 15. Το ποσοστό ανεργίας έχει μειωθεί σημαντικά αλλά εξακολουθεί να είναι αρκετά πάνω από το μέσο όρο της ΕΕ.

Αύξηση της προσαρμοστικότητας των εργαζομένων και των επιχειρήσεων

Το, συγκριτικά, ακόμη χαμηλό ποσοστό απασχόλησης στις υπηρεσίες αποτελεί πρόκληση. Παρ' ότι έχουν καταβληθεί προσπάθειες για την εξάλειψη της φορολογικής επιβάρυνσης, εξακολουθεί να υπάρχει υψηλή φορολογική επιβάρυνση σε χαμηλόμισθους, κάτι που παρεμποδίζει τη δημιουργία θέσεων εργασίας. Οι κοινωνικοί εταίροι μπορούν να διαδραματίσουν σημαντικό ρόλο στην πρόβλεψη και την πλαισίωση της αναδιάρθρωσης.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

Με βάση τη μεταρρύθμιση στον τομέα της κοινωνικής υποστήριξης και τις περαιτέρω προσπάθειες για την ανταμοιβή της εργασίας, κρίνεται σημαντικό να ενισχυθούν οι ενεργητικές πολιτικές για την αγορά εργασίας, ώστε να υποστηριχθεί η επιστροφή των ανέργων ή των αέργων στην απασχόληση. Κύριες προτεραιότητες είναι η αύξηση της πρόσβασης στην κατάρτιση, η υποστήριξη για την ανεύρεση εργασίας, συμπεριλαμβανομένης της γεωγραφικής κινητικότητας, και ο εκσυγχρονισμός των δημόσιων υπηρεσιών απασχόλησης.

Αν και η συμμετοχή των γυναικών και των ηλικιωμένων εργαζομένων είναι σχετικά υψηλή σε σύγκριση με το μέσο όρο της ΕΕ, η εξάλειψη των εμποδίων για την εργασία μερικού χρόνου μπορεί να συμβάλει στην περαιτέρω αύξηση αυτών των επιπέδων.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Χρειάζονται σοβαρές προσπάθειες για την ανάπτυξη της διά βίου μάθησης και ιδίως για τον εκσυγχρονισμό της εκπαίδευσης, για τη μείωση της πρόωρης εγκατάλειψης του σχολείου και την αύξηση της συμμετοχής σε κατάρτιση, ιδίως για άτομα με χαμηλή ειδίκευση. Η συμμετοχή των εργοδοτών στην κατάρτιση είναι χαμηλή.

ΛΕΤΟΝΙΑ

Συνοδευόμενη από έντονη οικονομική ανάπτυξη, η απασχόληση στη Λετονία αυξήθηκε αρκετά τα τελευταία δύο χρόνια. Ωστόσο, το συνολικό ποσοστό απασχόλησης είναι χαμηλότερο από το μέσο όρο της ΕΕ των 15. Η ανεργία παραμένει πάνω από το μέσο όρο της ΕΕ των 15, με μεγάλες περιφερειακές διαφορές. Ταυτόχρονα, στη Ρίγα υπάρχουν ελλείψεις σε εργατικό δυναμικό και δεξιότητες.

Αύξηση της προσαρμοστικότητας των εργαζομένων και των επιχειρήσεων

Για τη δημιουργία περισσότερων θέσεων εργασίας, είναι σημαντικό να υποστηριχθεί η ανάπτυξη των υπηρεσιών, ειδικά σε μειονεκτούσες περιφέρειες, και να αντιμετωπιστεί η αδήλωτη εργασία. Οι διαστάσεις που λαμβάνει η αδήλωτη εργασία μειώνει τις εισφορές κοινωνικής ασφάλισης και έχει ως αποτέλεσμα την υψηλή φορολογική επιβάρυνση της εργασίας.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

Ο συνδυασμός του ελάχιστου μισθού και των συστημάτων φορολογίας και παροχών πρέπει να καταστεί αρκετά ελκυστικός για την ανάληψη εργασίας στο πλαίσιο της επίσημης οικονομίας. Ιδιαίτερη προσοχή πρέπει επίσης να δοθεί στην ενθάρρυνση των γυναικών να παραμένουν στην αγορά εργασίας.

Αυτό απαιτεί επίσης μεγαλύτερες προσπάθειες για την ανάπτυξη ενεργητικών και προληπτικών πολιτικών για τους άνεργους, ιδίως μέτρα για την υποστήριξη της αναζήτησης εργασίας, την επιχειρηματικότητα, τη γεωγραφική κινητικότητα και τη μεγαλύτερη πρόσβαση σε κατάρτιση. Ο εκσυγχρονισμός των δημόσιων υπηρεσιών απασχόλησης πρέπει να αποτελέσει προτεραιότητα. Πρέπει να δοθεί ιδιαίτερη προσοχή στην εξασφάλιση μιας περισσότερο ισότιμης αγοράς εργασίας χωρίς περιορισμούς για τους νέους και τα άτομα με χαμηλή ειδίκευση. Το να ανήκει κανείς σε εθνική μειονότητα και να μη γνωρίζει την εθνική γλώσσα αποτελούν ιδιαίτερους παράγοντες κινδύνου.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Η υπέρβαση των ελλείψεων και των αναντιστοιχιών όσον αφορά τις δεξιότητες αποτελεί ιδιαίτερη πρόκληση. Χρειάζονται περισσότερες προσπάθειες για την αύξηση της πρόσβασης σε εκπαίδευση και κατάρτιση, για τη μείωση της πρόωρης εγκατάλειψης του σχολείου και την αύξηση της πρόσβασης σε κατάρτιση, ιδίως για τα άτομα με χαμηλή ειδίκευση. Αυτό πρέπει να αποτελέσει μέρος μιας συνολικής στρατηγικής για την ανάπτυξη της δια βίου μάθησης.

ΜΑΛΤΑ

Το ποσοστό απασχόλησης στη Μάλτα είναι ιδιαίτερα χαμηλό συγκρινόμενο με το μέσο όρο της ΕΕ των 15. Το ποσοστό απασχόλησης των ηλικιωμένων εργαζομένων είναι ιδιαίτερα χαμηλό. Το ποσοστό απασχόλησης γυναικών είναι το χαμηλότερο στην ΕΕ των 25: μόνο το ένα τρίτο των γυναικών σε ηλικία απασχόλησης εργάζεται. Η ανεργία έχει αυξηθεί ελαφρώς τα τελευταία δύο χρόνια, παραμένει όμως κάτω από το μέσο όρο της ΕΕ των 15.

Αύξηση της προσαρμοστικότητας των εργαζομένων και των επιχειρήσεων

Η κύρια πρόκληση που αντιμετωπίζει η Μάλτα έγκειται στην εφαρμογή του προγράμματος ιδιωτικοποίησης με την ταυτόχρονη αναδιάθεση των εργαζομένων ανάλογα με τις ανάγκες, ώστε να μειωθούν το διοικητικό κόστος και η φορολογική επιβάρυνση στην εργασία. Στο πλαίσιο αυτό, είναι σημαντικό να αξιοποιηθούν οι διατάξεις του αναθεωρημένου νόμου περί προώθησης επιχειρήσεων και να παρακολουθείται ο αντίκτυπός του.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

Βασική πρόκληση για τη Μάλτα αποτελεί η διεύρυνση της προσφοράς εργατικού δυναμικού με την αύξηση του ποσοστού απασχόλησης των γυναικών. Με βάση τον αναθεωρημένο νόμο περί συνθηκών απασχόλησης, απαιτείται περαιτέρω δράση για την αύξηση της συμμετοχής των γυναικών στην επίσημη οικονομία. Η αύξηση των εγκαταστάσεων παιδικής φροντίδας θα συμβάλει σε αυτό σημαντικά.

Ύψιστη προτεραιότητα κρίνεται επίσης η μεταρρύθμιση των συστημάτων φορολογίας και παροχών, αφού η διαφορά ανάμεσα στον ελάχιστο μισθό και στο επίπεδο παροχών αναγνωρίζεται ότι είναι πολύ μικρή για να αποτελεί κίνητρο για την ανάληψη εργασίας. Η μεταρρύθμιση αυτή θα βοηθήσει επίσης στη μετατροπή της αδήλωτης εργασίας σε τακτική απασχόληση.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη δια βίου μάθηση

Ανησυχητικά είναι τα χαμηλά επίπεδα εκπαίδευσης του εργατικού δυναμικού και οι αναντιστοιχίες δεξιοτήτων. Τα υψηλά επίπεδα πρόωρης εγκατάλειψης του σχολείου, αναλφαβητισμού και χαμηλής ειδίκευσης είναι ιδιαίτερα ανησυχητικά. Η αύξηση του γενικού εκπαιδευτικού επιπέδου, η μείωση της πρόωρης εγκατάλειψης του σχολείου και η αύξηση της συμμετοχής σε κατάρτιση, ιδίως των ατόμων με χαμηλή ειδίκευση, αποτελούν κύριες προτεραιότητες. Πρέπει να καταβληθούν προσπάθειες για τη συμπερίληψη των κοινωνικών εταίρων στην ανάπτυξη μιας συστηματικής προσέγγισης όσον αφορά την εκπαίδευση και την κατάρτιση.

ΠΟΛΩΝΙΑ

Το ποσοστό απασχόλησης στην Πολωνία είναι από τα χαμηλότερα στην ΕΕ των 25. Η κατάσταση στην αγορά εργασίας έχει επιδεινωθεί τα τελευταία τέσσερα χρόνια. Τα ποσοστά απασχόλησης γυναικών, ηλικιωμένων εργαζομένων, νέων και ατόμων με χαμηλή ειδίκευση είναι ιδιαίτερα χαμηλά. Με ποσοστό περίπου 20%, η ανεργία βρίσκεται στο υψηλότερο επίπεδο από την αρχή της οικονομικής μεταλλαγής και μετά και η υψηλότερη στην ΕΕ

των 25.

Αύξηση της προσαρμοστικότητας των εργαζομένων και των επιχειρήσεων

Πρέπει να αναληφθούν ενέργειες για τη δημιουργία ενός περιβάλλοντος φιλικού προς την απασχόληση και για τη θέσπιση μέτρων υποστήριξης της επιχειρηματικότητας, ιδίως στο πλαίσιο της αναδιάρθρωσης. Με βάση τα πρόσφατα μέτρα για τη μείωση του εργασιακού κόστους για άτομα με χαμηλή ειδίκευση και για νέους, κρίνεται σημαντικό να αναθεωρηθούν τα συστήματα φορολογίας και παροχών για να αντιμετωπιστεί η υψηλή φορολογική επιβάρυνση της εργασίας κατά τρόπο εκτενή, ιδίως στα χαμηλότερα μισθολογικά κλιμάκια. Αυτό θα συμβάλει και στη μείωση της αδήλωτης εργασίας.

Οι κοινωνικοί εταίροι μπορούν να διαδραματίσουν σημαντικό ρόλο, όχι μόνο για τη διατήρηση μισθολογικών εξελίξεων φιλικών προς την απασχόληση αλλά και για την ενεργό προώθηση αλλαγών σε επιχειρηματικό επίπεδο και για τη διευκόλυνση της εργασιακής κινητικότητας.

Προσέλκυση περισσότερων ατόμων στην αγορά εργασίας και να καταστεί η εργασία πραγματική επιλογή για όλους

Στο πλαίσιο της προσπάθειας για τη δημιουργία αποτελεσματικών συμπράξεων για την απασχόληση σε τοπικό επίπεδο και για την ανάπτυξη ενεργητικών πολιτικών για την αγορά εργασίας, η Πολωνία πρέπει να επιταχύνει τη διαδικασία σύστασης νέων δημόσιων υπηρεσιών απασχόλησης, με επαρκείς πόρους από πλευράς χρηματοδότησης, προσωπικού, κατάρτισης και εξοπλισμού.

Είναι επίσης σημαντικό να συνεχιστεί η μεταρρύθμιση των διαφόρων συστημάτων παροχών, συμπεριλαμβανομένων των παροχών αναπηρίας και κοινωνικής υποστήριξης, με εστίαση στην προώθηση της ενεργούς αναζήτησης εργασίας και την επανένταξη. Μειονεκτούντες νέοι χρειάζονται ιδιαίτερη προσοχή.

Οι προσπάθειες για την εξάλειψη εμποδίων όσον αφορά την εργασία μερικού χρόνου θα συμβάλουν επίσης στη διατήρηση των δυνατοτήτων απασχόλησης για γυναίκες και εργαζόμενους μεγαλύτερης ηλικίας.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Με βάση τις προσπάθειες για την ανάπτυξη μιας συνεκτικής στρατηγικής για τη διά βίου μάθηση, είναι σημαντικό να εξασφαλιστεί ότι το σύστημα εκπαίδευσης και κατάρτισης εφοδιάζει τους νεοεισερχόμενους στην αγορά εργασίας με τις δεξιότητες που απαιτούνται σε μια αγορά εργασίας που χαρακτηρίζεται από διαρθρωτικές αλλαγές. Ιδιαίτερη προσοχή απαιτείται για την εξασφάλιση ίσης πρόσβασης στην εκπαίδευση και για τη βελτίωση της απόδοσης και της ποιότητας της εκπαίδευσης. Η παροχή μεγαλύτερων κινήτρων για την επένδυση σε κατάρτιση και τη διεύρυνση της πρόσβασης σε αυτήν όπως επίσης η δέσμευση των κοινωνικών εταίρων για περισσότερη κατάρτιση εντός των επιχειρήσεων αποτελούν καθοριστικές προϋποθέσεις για την ανάπτυξη της στρατηγικής για τη διά βίου μάθηση.

ΣΛΟΒΕΝΙΑ

Το ποσοστό απασχόλησης στη Σλοβενία είναι ελαφρώς χαμηλότερο από το μέσο όρο της ΕΕ των 15, όμως είναι ιδιαίτερα χαμηλό για τους ηλικιωμένους εργαζόμενους. Το ποσοστό ανεργίας είναι αρκετά χαμηλότερο από το μέσο όρο της ΕΕ.

Αύξηση της προσαρμοστικότητας των εργαζομένων και των επιχειρήσεων

Πρέπει να αντιμετωπιστεί η αλληλεπίδραση ανάμεσα στον ελάχιστο μισθό και στα διάφορα στοιχεία που συνθέτουν τη φορολογική επιβάρυνση της εργασίας, για να αυξηθεί η δραστηριοποίηση και να μειωθεί η αδήλωτη εργασία. Είναι σημαντικό να καταβληθούν προσπάθειες για την προώθηση ευέλικτων μορφών εργασίας ενώ θα διατηρείται η κατάλληλη ισορροπία ανάμεσα στην ευελιξία και την ασφάλεια.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

Η αύξηση της απασχόλησης ατόμων άνω των 55 ετών αποτελεί σαφή προτεραιότητα για τη Σλοβενία. Στις προσπάθειες που θα καταβληθούν περαιτέρω πρέπει να περιλαμβάνονται η μείωση της χρήσης συστημάτων πρόωρης συνταξιοδότησης, η εξασφάλιση συνέπειας μεταξύ των μεταρρυθμίσεων των συστημάτων φορολογίας και παροχών (π.χ. μέτρα που θα αποσκοπούν στη μείωση της αδήλωτης εργασίας και στη μεταρρύθμιση των συντάξεων), η προώθηση ευέλικτων μορφών εργασίας και η πρόσβαση σε κατάρτιση για εργαζόμενους μεγαλύτερης ηλικίας.

Για να ανταμείβεται η εργασία, είναι σημαντικό να γίνει επανεξέταση της αλληλεπίδρασης ανάμεσα στις παροχές ανεργίας, τις κοινωνικές παροχές και τον ελάχιστο μισθό, για να αυξηθούν τα κίνητρα ανάληψης εργασίας στην επίσημη οικονομία.

Η δημόσια υπηρεσία απασχόλησης έχει αναπτύξει ένα εκτενές μοντέλο διαχείρισης κατά την υλοποίηση της προληπτικής προσέγγισης που εφαρμόζει, όμως πρέπει ακόμη να βελτιώσει την κατάρτιση του προσωπικού της ώστε να μπορεί να αντιμετωπίζει αποτελεσματικά και τις πιο δύσκολες περιπτώσεις ανεύρεσης απασχόλησης. Οι σχέσεις ανάμεσα στις ιδιωτικές και τις δημόσιες υπηρεσίες απασχόλησης μπορούν να εντατικοποιηθούν.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Με βάση την πρόσφατη πρόοδο και τις πρωτοβουλίες για την ανάπτυξη συστημάτων διά βίου μάθησης, κρίνεται σημαντικό να αυξηθεί το ποσοστό του ενήλικου πληθυσμού που συμμετέχει σε περαιτέρω εκπαίδευση και κατάρτιση. Χρειάζονται επαρκείς πόροι και κίνητρα για εργαζόμενους και εργοδότες ώστε να επενδύσουν στην κατάρτιση, όπως επίσης και ένας σαφής προσδιορισμός του ρόλου όλων των εμπλεκομένων. Η μείωση των ποσοστών αποχώρησης αποτελεί ένα σημαντικό πρόβλημα.

ΣΛΟΒΑΚΙΑ

Το συνολικό ποσοστό απασχόλησης στη Σλοβακία παραμένει χαμηλό σε σύγκριση με το μέσο όρο της ΕΕ των 15. Αν και μειώνεται, η ανεργία εξακολουθεί να είναι πολύ υψηλή, με ένα μεγάλο ποσοστό μακροχρόνια ανέργων. Το ποσοστό απασχόλησης των γυναικών είναι χαμηλό και το ποσοστό απασχόλησης των νέων, των ατόμων με χαμηλή ειδίκευση και των ηλικιωμένων εργαζομένων (ειδικά γυναικών) είναι ιδιαίτερα χαμηλό. Οι περιφερειακές ανισότητες είναι σημαντικές.

Αύξηση της προσαρμοστικότητας των εργαζομένων και των επιχειρήσεων

Αποτελεί προτεραιότητα η μείωση της υψηλής φορολογικής επιβάρυνσης της εργασίας, που συνίσταται κυρίως στις κοινωνικές εισφορές. Οι κοινωνικοί εταίροι πρέπει να ενθαρρυνθούν για την προώθηση μιας μεγαλύτερης ποικιλότητας όσον αφορά τις συμβάσεις και το χρόνο εργασίας (π.χ. εξάλειψη των εμποδίων για την εργασία μερικού χρόνου) έτσι ώστε να δημιουργηθούν περισσότερες δυνατότητες για εργασία και να διευκολύνεται η εργασιακή κινητικότητα.

Προσέλκυση περισσότερων ατόμων στην αγορά εργασία και να καταστεί η εργασία πραγματική επιλογή για όλους

Με βάση τις μεταρρυθμίσεις των συστημάτων φορολογίας και παροχών που βρίσκονται σε εξέλιξη, είναι σημαντική η αποτελεσματική εξάλειψη των παγίδων ανεργίας και αεργίας, που είναι ιδιαίτερα έντονες για ορισμένες ομάδες του πληθυσμού, όπως επίσης και η μείωση της αδήλωτης εργασίας. Πρέπει να υπάρχει ορθή παρακολούθηση της υλοποίησης και του αντίκτυπου των μεταρρυθμίσεων.

Εκτός από τις προσπάθειες για την ανταμοιβή της εργασίας, ειδική προσοχή απαιτείται για την αύξηση της συμμετοχής εργαζομένων μεγαλύτερης ηλικίας στην απασχόληση, συμπεριλαμβανομένης της αναθεώρησης της νομοθεσίας περί απασχόλησης, την ανάπτυξη περισσότερο ευέλικτων μορφών εργασίας και τη μεγαλύτερη αξιοποίηση της μερικής απασχόλησης. Αυτό θα συμβάλει επίσης στην αύξηση της συμμετοχής των γυναικών.

Η χρηματοδότηση ενεργητικών πολιτικών για την αγορά εργασίας και το ποσοστό των ατόμων που συμμετέχουν σε ενεργητικά μέτρα παραμένει πολύ χαμηλή. Πρέπει να υπάρξει προβληματισμός ώστε η αγορά εργασίας να είναι ανοιχτή για όλους και για την ενθάρρυνση της ενεργητικής αναζήτησης εργασίας. Για το σκοπό αυτό χρειάζονται πιο σύγχρονες ενεργητικές πολιτικές για την αγορά εργασίας, μεγαλύτερη πρόσβαση σε κατάρτιση για τους άνεργους και τους άεργους καθώς και σύγχρονες δημόσιες υπηρεσίες απασχόλησης που θα εξασφαλίζουν την ευρύτερη κάλυψη του πληθυσμού. Πρέπει να δοθεί ιδιαίτερη προσοχή σε ομάδες που βρίσκονται σε κίνδυνο (π.χ. μακροχρόνια άνεργους, νέους, νέους με αναπηρίες, ηλικιωμένους εργαζόμενους) καθώς επίσης και σε μειονεκτούσες περιφέρειες. Η νέα προτεραιότητα που δόθηκε στον πληθυσμό Ρόμα πρέπει να μεταφραστεί άμεσα σε πράξη.

Μεγαλύτερη και πιο αποτελεσματική επένδυση στο ανθρώπινο κεφάλαιο και τη διά βίου μάθηση

Το ιδιαίτερα ανησυχητικό υψηλό ποσοστό ανεργίας των νέων καταδεικνύει την ανάγκη γεφύρωσης του κενού ανάμεσα στις δεξιότητες που αποκτώνται στην αρχική εκπαίδευση και στις δεξιότητες που απαιτούνται για την επιτυχία στην αγορά εργασίας. Η οικονομική αναδιάρθρωση, οι αναντιστοιχίες στις περιφέρειες και στις δεξιότητες απαιτούν μεγαλύτερη υποστήριξη της επαγγελματικής και γεωγραφικής κινητικότητας καθ' όλη τη διάρκεια του βίου. Η παροχή μεγαλύτερων κινήτρων για την επένδυση σε κατάρτιση και για τη διευκόλυνση της πρόσβασης σε κατάρτιση αποτελούν κύριες απαιτήσεις για την ανάπτυξη μιας στρατηγικής για τη διά βίου μάθηση.